दबावमुक्त होकर खेलना चाहेंगे चैलेंजर्स और सुपर किंग्स  
आईपीएल के अंतर्गत रविवार को रॉयल चैलेंजर्स और चेन्नई सुपर किंग्स एम.चिन्नास्वामी स्टेडियम में अपने अंतिम लीग मुकाबले में आमने-सामने होंगे।
इंडियन प्रीमियर लीग (आईपीएल) के चौथे संस्करण के अंतर्गत रविवार को रॉयल चैलेंजर्स बैंगलोर और चेन्नई सुपर किंग्स एम.चिन्नास्वामी स्टेडियम में अपने अंतिम लीग मुकाबले में आमने-सामने होंगी। प्लेऑफ मुकाबले में दोनों टीमें पहले ही अपना स्थान बना चुकी हैं। ऐसे में दोनों टीमों पर किसी भी प्रकार का दबाव नहीं होगा और दोनों टीमें इस मुकाबले में दबाव मुक्त होकर खेलना चाहेंगी।   सुपर किंग्स ने पिछले मुकाबले में कोच्चि टस्कर्स केरल को 11 रनों से हराया था जबकि रॉयल चैंलजर्स को पिछले मुकाबले में किंग्स इलेवन पंजाब ने 111 रनों के भारी अंतर से पराजित किया था।   सुपर किंग्स ने इस प्रतियोगिता में अब तक 13 मुकाबले खेले हैं जिनमें नौ में उसे जीत मिली है। 18 अंकों के साथ सुपर किंग्स अंक तालिका में शीर्ष पर है वहीं रॉयल चैलेंजर्स ने अब तक खेले 13 मैचों में से आठ में जीत दर्ज की है और 17 अंकों के साथ अंक तालिका में वह दूसरे स्थान पर है।  सुपर किंग्स को तेज शुरुआत दिलाने की जिम्मेदारी मुरली विजय और माइकल हसी के कंधों पर होगी जबकि सुरेश रैना, सुब्रह्ण्यम बद्रीनाथ, वृद्धिमान साहा, कप्तान महेंद्र सिंह धोनी मध्यक्रम को मजबूती देंगे।  निचले क्रम में हरफनमौला ड्वेन ब्रावो और एल्बी मोर्केल ताबड़तोड़ बल्लेबाजी कर टीम को संकट से निकालने का दम रखते हैं। तेज गेंदबाजी का भार डग बोलिंगर, ब्रावो और मोर्केल उठाएंगे वहीं स्पिन की बागडोर शादाब जकाती और रविचंद्रन अश्विन सम्भालेंगे।  दूसरी ओर, लगातार छह मुकाबले जीतने के बाद पिछला मुकाबला हारने वाली रॉयल चैलेंजर्स एक बार फिर क्रिस गेल की पारी पर निर्भर रहेगी हालांकि किंग्स इलेवन के खिलाफ गेल अपना खाता भी नहीं खोल पाए थे।   बल्लेबाजी में सौरभ तिवारी, कप्तान विराट कोहली, अब्राहम डिविलियर्स, अशद पठान, मोहम्मद कैफ और दिनेश कार्तिक रॉयल चैलेंजर्स को मजबूती देंगे। रॉयल चैलेंजर्स के सामने तेज गेंदबाजी में जोहान वैन वांडर वाथ, चार्ल्स लैंगवेल्ट, श्रीनाथ अरविंद और अभिमन्यु मिथुन के रूप में विकल्प मौजूद हैं।